Njeswačidło (JK/SN). Njeswačanska skupina CDU nominowaše wčera wječor w tamnišim Knježim hosćencu swojeho kandidata k wólbam wjesnjanosty 12. junija. Je to dotalny wjesnjanosta Gerd Schuster, kiž zastojnstwo hižo wot lěta 2001 wukonja. Tehdy bě nastupił jako kandidat-jednotliwc a je so do dźěła jako prěni muž gmejny derje zanurił. K naslědnym wólbam nastupi na to stajnje jako kandidat strony CDU. Nětko po třoch legislaturnych dobach ma přeco hišće lóšt a wolu, gmejnske zarjadnistwo dale nawjedować. Sam wón wo sebi a swojim dźěle praji: „Mam hišće něšto činić a dołhož mi to wjeselo wobradźa, chcu w gmejnje na dobro wobydlerjow skutkować, byrnjež dźeń a ćešo było.“ Tak skedźbnja na tuchwilnu napjatu situacijow mnohich komunow, stejacych před nadawkami, kotrež hodźa so jeno zdźěla abo z wjele dźěłom zwoprawdźić. Tu jemu wjesna skupina CDU rjap skruća, powołujo jeho tuž jako spušćomneho wojowarja znowa za kandidata.
szl_Latn